b"\n_START_ARTICLE_\nTurbina de vapor\n_START_PARAGRAPH_\nUna turbina de vapor \xc3\xa9s un aparell mec\xc3\xa0nic que transforma l'energia t\xc3\xa8rmica continguda en el vapor a pressi\xc3\xb3 en energia mec\xc3\xa0nica rotat\xc3\xb2ria. Els dissenys contemporanis estan inspirats en la turbina inventada per l'enginyer angl\xc3\xa8s Charles Parsons l'any 1884._NEWLINE_Aquest vapor es genera en una caldera, on es genera vapor a temperatura i pressi\xc3\xb3 molt elevades. En la turbina es transforma l'energia interna del vapor en energia mec\xc3\xa0nica que, t\xc3\xadpicament, \xc3\xa9s aprofitada per un generador per produir electricitat.\n_START_SECTION_\nGeneraci\xc3\xb3 d'electricitat\n_START_PARAGRAPH_\nLes centrals el\xc3\xa8ctriques basades en la producci\xc3\xb3 de vapor a alta temperatura (centrals t\xc3\xa8rmiques, nuclears, geot\xc3\xa8rmiques, algunes solars t\xc3\xa8rmiques, etc.)  utilitzen turbines de vapor connectades a generadors el\xc3\xa8ctrics per produir vora el 80% de l'electricitat del planeta. _NEWLINE_Les turbines per producci\xc3\xb3 el\xc3\xa8ctrica solen estar acoblades directament al seu generador. Com que els generadors han de rotar a velocitats s\xc3\xadncrones respecte a la freq\xc3\xbc\xc3\xa8ncia del sistema el\xc3\xa8ctric les velocitats de rotaci\xc3\xb3 m\xc3\xa9s habituals s\xc3\xb3n de 3.000\xc2\xa0rpm per a sistemes de 50\xc2\xa0Hz i 3.600\xc2\xa0rpm per sistemes de 60\xc2\xa0Hz. Com que els reactors nuclears operen a temperatures m\xc3\xa9s baixes i amb menys pressi\xc3\xb3 de gas que les centrals t\xc3\xa8rmiques solen operar a la meitat de velocitat de rotaci\xc3\xb3, per\xc3\xb2 amb generadors de 4 pols.\n_START_SECTION_\nPropulsi\xc3\xb3 marina\n_START_PARAGRAPH_\nEn els vaixells la propulsi\xc3\xb3 basada en turbines de vapor t\xc3\xa9 m\xc3\xbaltiples avantatges respecte als motors d'explosi\xc3\xb3: mida i pes menor per la mateixa pot\xc3\xa8ncia, menys manteniment i menys vibracions. Tot i aix\xc3\xb2 una turbina de vapor tan sols \xc3\xa9s eficient a altes velocitats de rotaci\xc3\xb3 (de l'ordre de milers de revolucions per minut), mentre que la majoria d'h\xc3\xa8lixs estan dissenyades per operar a menys de 100 rpm. Per aix\xc3\xb2 s\xc3\xb3n necess\xc3\xa0ries transmissions precises i complexes (i amb un cost elevat). _NEWLINE_Una alternativa \xc3\xa9s l'\xc3\xbas de propulsi\xc3\xb3 turbo-el\xc3\xa8ctrica, en la qual les turbines generen energia el\xc3\xa8ctrica com en una central energ\xc3\xa8tica i aquesta \xc3\xa9s utilitzada per alimentar motors el\xc3\xa8ctrics que mouen les h\xc3\xa8lixs. Tot i que el cost de fabricaci\xc3\xb3 \xc3\xa9s m\xc3\xa9s gran aquest \xc3\xa9s rendible, ja que els costos de consum energ\xc3\xa8tic i de manteniment s\xc3\xb3n menors al d'un motor de combusti\xc3\xb3 de pot\xc3\xa8ncia equivalent. Cal dir per\xc3\xb2 que els motors di\xc3\xa8sel s\xc3\xb3n capa\xc3\xa7os d'una major efici\xc3\xa8ncia: les turbines a vapor encara no arriben a una efici\xc3\xa8ncia d'un 50%, mentre que els motors di\xc3\xa8sel superen sovint aquest nivell (sobretot en sistemes de propulsi\xc3\xb3 marina)."